b"\n_START_ARTICLE_\nLlu\xc3\xads Serra\n_START_SECTION_\nBiografia\n_START_PARAGRAPH_\nMestre de capella de Santa Maria del Mar de Barcelona durant els anys 1699-1715, per oposici\xc3\xb3, sembla que en aquest per\xc3\xadode entr\xc3\xa0 en relaci\xc3\xb3 amb l'entorn cultural de l'arxiduc Carles d'\xc3\x80ustria, en la vinguda d'aquest a Barcelona, cosa que li permet\xc3\xa9 d'entrar en contacte amb els nous corrents compositius europeus. Guany\xc3\xa0 la pla\xc3\xa7a de mestre de capella del Pilar de Saragossa (1715-1758), i tamb\xc3\xa9 feu les funcions de racioner de l'esgl\xc3\xa9sia (almenys, entre 1722 i 1737). Feu la censura del llibre Escuela M\xc3\xbasica seg\xc3\xban la pr\xc3\xa1ctica moderna de Pablo Nasarre (1724), ocasi\xc3\xb3 que aprofit\xc3\xa0 per fer exhibici\xc3\xb3 de cultura musical. El 1728 va fer oposicions, no reeixides, al Col\xc2\xb7legi del Corpus Christi de Val\xc3\xa8ncia. _NEWLINE_De la seva producci\xc3\xb3 religiosa es conserven motets, ant\xc3\xadfones, salms, magnificats, salves, villancets i altres obres; moltes d'elles s\xc3\xb3n a veus i acompanyament instrumental. La seva producci\xc3\xb3 de villancets per a la bas\xc3\xadlica del Pilar de Saragossa compr\xc3\xa8n un per\xc3\xadode que comen\xc3\xa7a el 1716 i s'allarga fins al 1757; en l'actualitat s'hi conserven dos reculls amb luxoses enquadernacions: un volum amb cinc Salve Regina i sis motets sobre ant\xc3\xadfones marianes, datat el 1737, i el Liber canticum Magnificat ad octo tonos per Dominum L. Serra... (1739), un Magnificat en els vuit tons per a vuit veus en dos cors. Tamb\xc3\xa9 es conserven obres seves a l'Abadia de Montserrat, a \xc3\x80vila Cuenca, Jaca, al col\xc2\xb7legi de Corpus Christi de Val\xc3\xa8ncia i altres poblacions; la catedral de Guatemala serva c\xc3\xb2pia d'una missa seva de cinqu\xc3\xa8 to. Hom el considera un dels millors compositors barrocs hispans._NEWLINE_Deixebles seus foren Jaume Casellas, a Santa Maria del Mar, Juan de Sess\xc3\xa9 i Pedro Aranaz, que m\xc3\xa9s endavant tamb\xc3\xa9 va ser mestre de capella del Pilar (1765-1768)."